Jelaskan Anak Gadis Tuan Tanah dari Cerita-cerita Mendiang Ivan Petrovich Belkin (karya) dalam bahasa melayu

Cerita ini dikisahkan kepada Belkin oleh Cik K.I.T., yang sekali lagi tidak memainkan peranan dalam cerita. Cerita berkaitan dua orang muda, Lizaveta Muromsky dan Alexei Berestov, anak-anak dua orang tuan tanah kaya yang saling tidak menyukai kerana cara masing-masing mengurus tanahnya. Berestov menuduh Muromsky sebagai seorang anglophile dan membelakangkan cara pengurusan tanah tradisional Rusia. Muromsky pula menuduh Berestov sebagai buta kepada betapa mundurnya cara tradisional.

Cerita bermula dengan seorang daripada orang gaji Lizaveta Muromsky memberitahunya bahawa dia akan pergi ke ladang Berestov untuk meraikan hari nama seorang rakannya yang bekerja di situ. Orang gaji itu kemudiannya menceritakan tentang keadaan ladang Berestov serta perangai aneh Alexei, anak lelaki Berestov, bagaimana lelaki itu ceria dan turut menyertai mainan orang-orang gaji di ladangnya. Lizaveta sudah mengenali Alexei secara jauh dan tidak begitu tertarik dengannya oleh sebab Alexei selalu kelihatan bermurung hiba, sesuatu yang sering berlaku dalam kalangan orang bangsawan Rusia pada abad ke-19. Lizaveta berpendapat ini sesuatu yang merugikan oleh sebab beliau sebenarnya mendapati Alexei seorang yang kacak. Selepas mendengar kelakuan Alexei pada hari keraian tersebut, Lizaveta memutuskan untuk bertemu Alexei dengan menyamar sebagai seorang amah yang sedang mengutip cendawan di sebuah hutan di mana Alexei selalu memburu.

Seperti dirancangkan, Lizaveta bertemu Alexei di hutan, dan mula berbual dengannya. Lizaveta mengaku dirinya Akulina, seorang amah yang bekerja di ladang bapanya. Alexei amat tertarik dengan Akulina dan mula mengajarnya menulis supaya kedua mereka dapat berhubung. Alexei kagum dengan kebolehan Akulina belajar membaca dan menulis dalam tempoh dua minggu. Perhubungan ini berjalan selama beberapa tempoh sehingga satu masa apabila bapa Lizaveta tercedera dalam satu kemalangan semasa berburu dan bapa Alexei menghulurkan bantuan kepadanya. Kedua-duanya mula berbaik dan Alexei serta bapanya dijemput makan malam di rumah Muromsky. Lizaveta amat risau dengan jemputan ini dan meminta bapanya agar dia dapat menyorokkan dirinya yang sebenar dengan mengenakan solekan tebal. Bapanya tahu bahawa Lizaveta suka berjenaka dan membenarkan permintaannya. Majlis makan malam berlangsung tanpa masalah bagi Lizaveta serta penyamarannya. Tidak lama kemudian, keluarga Berestov mengalami kesulitan kewangan dan bapa Alexei memaksanya mengahwini Lizaveta Muromsky, satu-satunya pewaris yang bersesuaian di wilayah itu. Alexei teragak-agak pada mulanya dan bergegas ke rumah Muromsky untuk menerangkan kepada Lizaveta yang bapanya mahu mereka berdua berkahwin, akan tetapi dia tidak dapat mengahwini Lizaveta kerana dia mencintai Akulina, seorang daripada orang gaji Lizaveta. Alexei memasuki dapur Muromsky dan mendapati Lizaveta sedang membaca surat cinta daripada Alexei buat Akulina. Cerita tamat dengan Alexei menyedari siapa Akulina sebenarnya.